SET ปิดบวก 5 จุด รับฟันด์โฟลว์ไหลกลับ หลังปมขัดแย้งรัสเซีย-ยูเครนกระทบจำกัด
SET ปิดบวก 5 จุด รับฟันด์โฟลว์ไหลกลับ หลังปมขัดแย้งรัสเซีย-ยูเครนกระทบจำกัด แนวโน้มพรุ่งนี้ยังเป็นบวก จึงยกกรอบตลาดหุ้นไทยมาที่ 1,680-1,700 จุด
28 ก.พ. 2565

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ผันผวน เนื่องจากกังวลสถานการณ์สงครามรัสเซียและยูเครนยืดเยื้อ แต่ตลาดทุนเอเชียฟื้นตัวขึ้นมา เพราะได้รับผลกระทบน้อยกว่ายุโรปที่มีความเสี่ยงทางเศรษฐกิจและภาวะเงินเฟ้อ โดยเฉพาะไทยมีการค้ากับรัสเซียเพียง 5% และยูเครน 0.8% หากเหตุการณ์ยืดเยื้อไม่ได้หมายถึงทั้งโลกจะได้รับผลกระทบ เนื่องจากเอเชียไม่ใช่คู่ขัดแย้งจึงมีความปลอดภัยมากกว่า ทำให้เม็ดเงิน Fund Flow ไหลกลับมาทำให้ตลาดหุ้นเอเชียฟื้นตัว
สำหรับแนวโน้มวันพรุ่งนี้คาดตลาดหุ้นเอเชียยังเป็นบวก อีกทั้งหากยูเครนและรัสเซียมีการเจรจาบรรลุข้อตกลงกันได้ก็จะคาดว่าสินทรัพย์เสี่ยงทั่วโลกฟื้นตัว แต่หากยังยืดเยื้อภูมิภาคเอเชียก็จะกระทบน้อย มองภาพตลาดเอเชียฟื้นตัวได้ดีกว่าฝั่งยุโรป พร้อมยกกรอบตลาดหุ้นไทยในวันพรุ่งนี้มาที่ 1,680-1,700 จุด
อย่างไรก็ตามแนะนำติดตามตัวเลขการส่งออกไทยที่จะเห็นโมเมมตัมการฟื้นตัวของอุตสาหกรรม คาดว่ายอดส่งออกยานยนต์จะฟื้นตัวได้ดี
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
KBANK มูลค่าการซื้อขาย 4,078.97 ล้านบาท ปิดที่ 163.50 บาท ราคาไม่เปลี่ยนแปลง
HANA มูลค่าการซื้อขาย 3,383.10 ล้านบาท ปิดที่ 51.00 บาท ลดลง 11.25 บาท
PTTEP มูลค่าการซื้อขาย 3,249.18 ล้านบาท ปิดที่ 136.50 บาท เพิ่มขึ้น 4.00 บาท
AOT มูลค่าการซื้อขาย 3,043.31 ล้านบาท ปิดที่ 64.25 บาท เพิ่มขึ้น 1.00 บาท
PTT มูลค่าการซื้อขาย 2,980.61 ล้านบาท ปิดที่ 39.50 บาท เพิ่มขึ้น 0.50 บาท